MT Il-Ġurnal Uffiċjali tal-Unjoni Ewropea C 18/80

Opinjoni tal-Kunsill Ekonomiku u Soċjali Ewropew dwar il- “Proposta għal Direttiva tal-Parlament Ewropew u tal-Kunsill dwar standards minimi għall-kwalifika u l-istatus ta’ ċittadini nazzjonali ta’ pajjiżi terzi jew persuni mingħajr stat bħala benefiċjarji ta’ protezzjoni internazzjonali u l-kontenut tal-protezzjoni mogħtija”

(tfassil mill-ġdid)

COM(2009) 551 finali/2 – 2009/0164 (COD)

2011/C 18/14

Relatur: is-Sur PÎRVULESCU

Nhar is-26 ta’ Novembru 2009, il-Kunsill iddeċieda, b’konformità mal-Artikolu 262 tat-Trattat li jistabbilixxi l-Komunità Ewropea, li jikkonsulta lill-Kumitat Ekonomiku u Soċjali Ewropew dwar

il-Proposta għal Direttiva tal-Parlament Ewropew u tal-Kunsill dwar standards minimi għall-kwalifika u l-istatus ta’ ċittadini nazzjonali ta’ pajjiżi terzi jew persuni mingħajr stat bħala benefiċjarji ta’ protezzjoni internazzjonali u l-kontenut tal-protezzjoni mogħtija (tfassil mill-ġdid)

COM(2009) 551 finali/2 – 2009/0164 (COD).

Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar dan is-suġġett, adottat l-opinjoni tagħha nhar it-23 ta’ Marzu 2010.

Matul l-462 sessjoni plenarja tiegħu li saret fit-28 u d-29 ta’ April 2010 (seduta tat-28 ta’April 2010), il-Kumitat Ekonomiku u Soċjali Ewropew adotta din l-opinjoni b’136 voti favur, u 2 astensjonijiet.

1. Konklużjonijiet

1.1 Il-KESE jaqbel mal-objettivi stabbiliti mill-Kummissjoni fir-rigward tal-adattament tas-Sistema Ewropea Komuni tal-Asil (CEAS). Madankollu, jiġbed l-attenzjoni għad-diskrepanza bejn l-objettivi stabbiliti fil-livell Ewropew u l-prattiki nazzjonali, f’qasam li jista’ jintlaqat bil-kbir mill-kriżi ekonomika u l-effetti soċjali u politiċi tagħha.

1.2 Il-Kumitat iqis li r-reviżjoni tad-Direttiva tista’ tikkontribwixxi għall-ħolqien ta’ bażi leġiżlattiva u istituzzjonali ħafna aktar adatta, li tkun tista’ tiżgura livell għoli u koerenti ta’ għajnuna lill-persuni li jitolbu protezzjoni internazzjonali.

1.3 Madankollu, il-Kumitat iwissi li, fil-każ ta’ din il-politika Ewropea wkoll, jeżisti r-riskju li l-valuri li tiddefendi l-UE jitilfu kull sinifikat minħabba abbuż ta’ rettorika u stqarrijiet ta’ intenzjoni tajba. Għaldaqstant, fit-tieni fażi tal-implimentazzjoni ta’ din il-politika, meta s-sistema tat-teħid tad-deċiżjonijiet issegwi l-proċedura ta’ kodeċiżjoni, jeħtieġ li tiġi ggarantita l-implimentazzjoni tal-kundizzjonijiet leġiżlattivi li jippermettu lil dawk li jfittxu l-asil ikollhom aċċess reali għas-suq tax-xogħol u għall-programmi ta’ taħriġ.

1.4 Il-Kumitat jiġbed l-attenzjoni għall-prinċipju tar-rikononxximent tar-rwol li jaqdu s-soċjetà ċivili inġenerali u, b’mod partikolari, l-NGOs speċjalizzati fil-qasam tal-asil u l-protezzjoni tar-rifuġjati u jitlob li dawn jingħataw aċċess sħiħ għall-proċeduri u l-postijiet kollha relatati mal-ħidma tagħhom. Madankollu, jiġbed l-attenzjoni għall-fatt li dawn l-organizzazzjonijiet ma jistgħux jassumu r-rwol u r-responsabbiltà tal-gvernijiet f’dan il-qasam.

1.5 Il-Kumitat jinsab imħasseb dwar il-fatt li l-prattiki nazzjonali u Komunitarji fil-qasam tat-tkeċċija ta’ dawk li jaf ikollhom bżonn ta’ protezzjoni internazzjonali m’għandhomx it-trasparenza meħtieġa sabiex ikunu ġġustifikati f’għajnejn iċ-ċittadini tal-Istati Membri u tal-komunità internazzjonali.

1.6 Il-Kumitat iqis li l-livelli differenti ta’ restrizzjonijiet baġitarji li ġejjin mill-kriżi ekonomika m’għandhomx iwasslu għal tnaqqis fil-livell u l-kwalità tal-protezzjoni mogħtija lill-benefiċjarji.

1.7 Il-Kumitat jappoġġja l-objettiv ta’ titjib tal-kontenut tal-protezzjoni internazzjonali permezz tar-rikonoxximent tal-kwalifiki u ta’ aċċess imtejjeb għat-taħriġ professjonali u għall-impjiegi, għall-mekkaniżmi ta’ integrazzjoni u għad-djar.

2. Daħla

2.1 Il-ħolqien tas-Sistema Ewropea Komuni tal-Asil (CEAS) fil-kuntest tal-ispazju ta’ libertà, sigurtà u ġustizzja huwa bbażat fuq l-impenn favur l-applikazzjoni effettiva tal-Konvenzjoni ta’ Ġinevra dwar l-istatus tar-rifuġjati (1951) u fuq il-valuri li jiddefinixxu l-qasam tad-drittijiet tal-bniedem, kondiviżi mill-Istati Membri. Skont il-konklużjonijiet tal-Kunsill Ewropew ta’ Tampere u aktar tard il-Programm tal-Aja, il-ħolqien tas-CEAS huwa l-aktar strument importanti maħsub sabiex tiġi stabbilita proċedura ta’ asil komuni u sistema ta’ protezzjoni uniformi fil-pajjiżi kollha tal-Unjoni Ewropea.

2.2 Bejn l-1999 u l-2006, sar progress konsiderevoli; dan jinkludi l-adozzjoni tal-erba’ strumenti li jiffurmaw l-acquis attwali. Id-Direttiva 2004/83/KE tal-Kunsill (id-“Direttiva tal-Kwalifiki”) għamlitha possibbli li jiġu definiti kriterji komuni għall-identifikazzjoni ta’ persuni fil-bżonn ta’ protezzjoni internazzjonali u li jiġi żgurat livell minimu ta’ benefiċċji għal dawn il-persuni fl-Istati Membri kollha. Permezz tal-Programmi tal-Aja u ta’ Stokkolma, il-Kummissjoni Ewropea ħadet l-impenn li tivvaluta l-progress li sar matul l-ewwel fażi u li tippreżenta sensiela ta’ miżuri lill-Kunsill u lill-Parlament Ewropew bil-ħsieb li dawn jiġu adottati qabel tmiem l-2010.

2.3 Sa mill-2002, il-Kumitat Ekonomiku u Soċjali Ewropew ħa sehem fil-proċess tat-tfassil u l-implimentazzjoni tas-Sistema Ewropea Komuni tal-Asil permezz ta’ bosta opinjonijiet, fosthom opinjoni dwar id-Direttiva li r-reviżjoni tagħha qed tiġi eżaminata (1), opinjoni dwar il-Green Paper dwar is-Sistema ta’ Asil Komuni Ewropea tal-ġejjieni (2) u opinjoni dwar Programm ta’ politika dwar l-asil (3).

2.4 Fil-“Programm ta’ Politika dwar l-Ażil” (4), li ġie approvat fis-17 ta’ Ġunju 2008, il-Kummissjoni pproponiet li t-tieni fażi tas-Sistema Ewropea Komuni tal-Asil (CEAS) tiġi kkompletata billi jiġu adottati standards ta’ protezzjoni mtejba u billi tiġi żgurata l-applikazzjoni konsistenti tagħhom fl-Istati Membri. Il-Patt Ewropew dwar l-Immigrazzjoni u l-Asil, li ġie adottat mill-Kunsill Ewropew fis-17 ta’ Ottubru 2008, ikkonferma mill-ġdid l-appoġġ ta’ din il-politika u tal-objettivi stabbiliti.

2.5 Il-pjan ta’ azzjoni jipprevedi r-reviżjoni tad-Direttiva tal-Kwalifiki fil-kuntest ta’ pakkett usa’ li jinkludi r-reviżjoni tar-Regolamenti ta’ Dublin u l-Eurodac u tad-Direttiva dwar il-kondizzjonijiet ta’ akkoljenza (5), kif ukoll l-adozzjoni fid-19 ta’ Frar 2009 tal-Proposta dwar il-ħolqien ta’ Uffiċċju ta’ Appoġġ Ewropew fil-Qasam tal-Ażil (6). Il-miżuri jinkludu wkoll it-tisħiħ tad-dimensjoni esterna tal-asil, b’mod partikolari permezz ta’ programm Ewropew ta’ risistemazzjoni u ta’ żvilupp ta’ programmi reġjonali ta’ protezzjoni.

2.6 Ir-reviżjoni tad-Direttiva tista’ tikkontribwixxi għall-ħolqien ta’ bażi leġiżlattiva u istituzzjonali li tkun tista’ tiżgura livell għoli u koerenti ta’ għajnuna għal dawk li jitolbu protezzjoni internazzjonali. Fit-tieni fażi, is-sistema tat-teħid tad-deċiżjonijiet issegwi l-proċedura ta’ kodeċiżjoni, b’konformità mal-Artikolu 294 tat-Trattat dwar il-Funzjonament tal-UE, li jipprevedi li l-Kunsill jiddeċiedi b’maġġoranza kkwalifikata u li l-Parlament Ewropew ikun involut fil-proċess fir-rwol tiegħu ta’ koleġiżlatur.

2.7 Id-Direttiva għandha bżonn tiġi riveduta, b’kunsiderazzjoni tal-ambigwitajiet tal-formulazzjoni inizjali tagħha, ambigwitajiet li l-Istati Membri jikkunsidraw bħala waħda mill-kawżi ewlenin tan-nuqqasijiet tagħha, fosthom numru kbir ta’ deċiżjonijiet ikkontestati u rati varjabbli ta’ aċċettazzjoni tal-applikazzjonijiet.

2.8 Permezz tar-reviżjoni tad-Direttiva, il-kontenut tagħha jkun jista’ jsir konformi mas-sentenzi maħruġa mill-Qorti Ewropea tad-Drittijiet tal-Bniedem u l-Qorti tal-Ġustizzja tal-Unjoni Ewropea, li jiffurmaw bażi pertinenti sabiex jiġu ċċarati l-formulazzjoni tal-acquis u l-proċeduri kollha ta’ għoti ta’ protezzjoni internazzjonali.

2.9 Ir-riformulazzjoni tidher ukoll neċessarja meta wieħed iqis li d-Direttiva tikkonċerna element essenzjali tal-mekkaniżmu tal-għoti ta’ protezzjoni internazzjonali. L-istandards imsemmija fid-Direttiva jikkompletaw partijiet oħra tal-acquis u, b’mod partikolari, d-Direttiva dwar il-proċedura tal-asil. Din ir-reviżjoni, flimkien ma’ miżuri oħra ta’ appoġġ istituzzjonali u finanzjarju, tista’ tirrappreżenta pass ’il quddiem sinifikanti lejn il-ħolqien ta’ sistema Ewropea komuni tal-asil operattiva u effiċjenti.

2.10 Bħala rappreżentant tas-soċjetà ċivili organizzata Ewropea, il-Kumitat laqa’ b’sodisfazzjon l-isforzi li saru biex jiġu kkonsultati s-soċjetà ċivili u l-esperti fil-kuntest tat-tfassil tal-politika tal-asil. Jistgħu jissemmew b’mod partikolari l-konsultazzjoni organizzata fil-kuntest tat-tfassil tal-Green Paper li ġiet ippreżentata mill-Kummissjoni Ewropea f’Ġunju 2007 (7), dik organizzata fil-kuntest tat-tħejjija tal-istudji dwar l-implimentazzjoni tad-Direttiva (u b’mod partikolari r-Rapport Odysseus) u l-konsultazzjoni li saret fil-kuntest tar-rapport estern dwar is-suċċess tal-politika tal-asil (8).

2.11 Il-Kumitat jagħraf l-importanza tar-rwol li jadqu l-awtoritajiet lokali u reġjonali fis-suċċess tal-politika tal-asil, speċjalment fir-rigward tal-integrazzjoni tal-benefiċjarji ta’ protezzjoni internazzjonali. F’dan il-kuntest, il-KESE jixtieq li l-Kumitat tar-Reġjuni jkun involut ukoll fil-konsultazzjonijiet relatati mal-politika tal-asil.

2.12 Il-KESE jistqarr li jinsab imħasseb tassew dwar il-prattiki tal-gvernijiet tal-Istati Membri u tal-Aġenzija Frontex fir-rigward tat-tkeċċija tal-persuni li jista’ jkollhom bżonn ta’ protezzjoni internazzjonali (9). Dawn l-operazzjonijiet, li żdiedu fil-frekwenza u fl-iskala, għandhom iseħħu f’kundizzjonijiet ta’ trasparenza sħiħa u ta’ responsabbiltà assunta bis-sħiħ (10). Il-Kumitat jirrakkomanda li l-Frontex u l-Uffiċċju Ewropew ta’ Appoġġ fil-Qasam tal-Asil jaħdmu flimkien sabiex jiġi evitat li jsir ksur tad-drittijiet tal-bniedem. It-tkeċċija ta’ persuni lejn pajjiżi jew żoni fejn is-sigurtà tagħhom hija mhedda tirrappreżenta ksur flagranti tal-prinċipju ta’ non-refoulement. Il-Kumitat jitlob li jitfassal rapport b’mod urġenti dwar l-attivitajiet tal-Aġenzija Frontex u li jiġu stabbiliti bla dewmien il-proċeduri neċessarji għall-ġestjoni tat-tkeċċijiet min-naħa ta’ din l-Aġenzija, b’kooperazzjoni mal-awtoritajiet nazzjonali. Jixtieq jiġbed l-attenzjoni għall-fatt li t-tisħiħ ta’ din l-Aġenzija għandu jiġi akkumpanjat minn proċeduri li jiżguraw ir-rispett tad-drittijiet tal-bniedem, inkella s-sistema Ewropea komuni tal-asil kollha kemm hi kif ukoll il-kredibbiltà tal-Unjoni Ewropea u tal-Istati Membri tagħha jisfgħu mhedda.

2.13 Il-Kumitat iqis li s-CEAS tista’ taħdem tajjeb biss jekk il-prinċipju tas-solidarjetà bejn l-Istati Membri jitqiegħed fil-prattika. Fil-fatt, uħud mill-Istati Membri, l-aktar minħabba l-pożizzjoni ġeografika tagħhom, qegħdin jiffaċċjaw pressjoni ferm akbar minn oħrajn. Is-CEAS tista’ taħdem tajjeb biss bil-kundizzjoni li dawn l-Istati Membri jkollhom l-appoġġ tal-Istati Membri l-oħrajn kif ukoll tal-aġenziji speċjalizzati tal-UE.

3. Kummenti ġenerali

3.1 Il-KESE jilqa’ b’mod pożittiv il-proposta dwar ir-reviżjoni tad-Direttiva, li l-kontenut tagħha jirrifletti r-rakkomandazzjonijiet preċedenti tiegħu, l-aktar fir-rigward tal-mod kif jiġu ttrattati dawk li jitolbu l-protezzjoni u tal-kjarifika tal-istatus tal-persuni li jistgħu jibbenefikaw mill-protezzjoni internazzjonali. Madankollu, għad baqa’ ħafna xi jsir sabiex tinħoloq sistema Ewropea komuni tal-asil operattiva. Fil-fatt, sistema bħal din tista’ tinħoloq biss jekk tkun imsejsa fis-sod fuq sensiela ta’ valuri u prinċipji komuni, li tqiegħed id-dinjità u s-sigurtà tal-bniedem fil-qalba tal-azzjoni tal-UE u tal-Istati Membri tagħha. Bl-istess mod, il-bini ta’ dan l-ispazju jinsab mhedded min-nuqqas ta’ strumenti u riżorsi kapaċi jiggarantixxu proċedura trasparenti u effiċjenti għall-għoti ta’ protezzjoni internazzjonali, flimkien ma’ politiki u programmi maħsuba għall-integrazzjoni tal-benefiċjarji ta’ protezzjoni fis-soċjetà u l-ekonomija tal-Istati Membri.

3.2 Teżisti diskrepanza sinifikattiva bejn il-leġiżlazzjoni fil-livell Ewropew minn naħa u l-leġiżlazzjonijiet u l-prattiki nazzjonali min-naħa l-oħra (11). L-armonizzazzjoni m’għandhiex tkun ibbażata fuq l-iċken denominatur komuni tal-protezzjoni. Peress li l-prattiki nazzjonali jvarjaw ħafna, bħalma huwa rifless fid-disparitajiet bejn il-livelli ta’ aċċettazzjoni, in-numru ta’ deċiżjonijiet ikkontestati u l-movimenti sekondarji ta’ dawk li jfittxu l-asil, jirriżulta li l-prinċipju impliċitu tas-solidarjetà bejn l-Istati Membri mhuwiex qed jiġi applikat.

3.3 Il-KESE enfasizza bosta drabi sensiela ta’ prinċipji li għandhom jiggwidaw l-azzjoni tal-Istati Membri u tal-istituzzjonijiet tal-Unjoni b’mod kontinwu (12): il-prinċipju ta’ non-refoulement, li jimpedixxi li refuġjat jitkeċċa lejn pajjiż fejn ħajtu jew il-libertà tiegħu jkunu fil-periklu, il-prinċipju tal-kunfidenzjalità tal-informazzjoni li tidher f’kull talba għall-asil, kif ukoll il-garanzija li dawk li jfittxu l-asil ma jitqegħdux f’detenzjoni minħabba s-sempliċi raġuni li jkunu qed jitolbu l-asil.

3.4 Fl-opinjoni tiegħu dwar il-Green Paper dwar is-Sistema Ewropea Komuni tal-Asil tal-ġejjieni (13), il-Kumitat esprima l-appoġġ tiegħu għal dawn il-prinċipji billi ħareġ rakkomandazzjonijiet preċiżi sabiex jittejjeb il-mod kif jiġu ttrattati l-persuni li jitolbu protezzjoni internazzjonali. B’hekk, l-istituzzjonijiet Ewropej u nazzjonali għandhom jikkoperaw sabiex jiżguraw li l-persuni li jeħtieġu protezzjoni internazzjonali jkunu jistgħu jidħlu fit-territorju tal-Unjoni f’kull ħin u li t-talbiet għall-asil jiġu eżaminati b’mod serju u individwali. Il-Kumitat irrakkomanda wkoll li titneħħa l-lista tal-pajjiżi kkunsidrati bħala sikuri u li jinħoloq Uffiċċju Ewropew ta’ Appoġġ fil-Qasam tal-Asil.

3.5 Barra d-definizzjoni ta’ pedament ta’ valuri u prinċipji li jiggwida l-azzjoni fil-qasam tal-asil, il-Kumitat jirrakkomanda impenn favur il-ksib ta’ ċerti objettivi speċifiċi, li fil-prattika jsarraf fit-titjib konsiderevoli tal-mod kif kiġu ttrattati l-persuni li jitolbu protezzjoni internazzjonali u li jibbenefikaw minnha. Il-KESE jappella sabiex tiġi definita sensiela ta’ indikaturi ewlenin li jkunu jistgħu jintużaw bħala bażi għall-monitoraġġ u l-valutazzjoni tal-progress li jkun sar fl-ilħiq ta’ dawn l-objettivi.

3.6 Il-KESE huwa favur il-ħolqien ta’ sistema Ewropea tal-analiżi u l-valutazzjoni tar-riskji għas-sigurtà tal-individwi u tal-gruppi ta’ persuni fil-pajjiżi terzi permezz tal-Uffiċċju Ewropew ta’ Appoġġ. Bħalissa, jeżistu diversi sistemi ta’ valutazzjoni tar-riskji jew tal-vjolenza politika, żviluppati mill-awtoritajiet nazzjonali iżda wkoll mill-NGOs, mill-universitajiet u mill-istituti ta’ riċerka (14).

3.7 Il-Kumitat jirrakkomanda li, kull meta jkun meħtieġ, fil-proċess ta’ ġbir tal-informazzjoni jiġu involuti s-Servizz Ewropew għall-Azzjoni Esterna (SEAE), ir-rappreżentanti diplomatiċi tal-Istati Membri iżda wkoll l-organizzazzjonijiet internazzjonali u l-NGOs li għandhom aċċess għall-pajjiżi terzi u jwettqu attivitajiet fihom. Din is-sistema ta’ analiżi u valutazzjoni tkun tista’ sservi bħala punt ta’ riferiment għall-awtoritajiet nazzjonali, sabiex it-talbiet għal protezzjoni internazzjonali jiġu pproċessati b’mod aktar effiċjenti u rapidu. Is-sistema tkun tista’ tifforma bażi komuni ta’ valutazzjoni u tippermetti li r-riskji jiġu identifikati f’ħin reali.

4. Kummenti partikolari

4.1 Fil-preżentazzjoni tagħha tal-elementi legali tal-proposta għal direttiva, il-Kummissjoni tipproponi ġabra ta’ definizzjonijiet li permezz tagħhom ikunu jistgħu jiġu adottati standards ta’ protezzjoni aktar severi u tkun tista’ titkompla l-armonizzazzjoni tal-istandards eżistenti. Bl-istess tir, il-Kumitat jipproponi sensiela ta’ kjarifiki u żviluppi maħsuba sabiex jgħinu l-ħolqien ta’ prattiki konformi mal-pedament tal-valuri u l-prinċipji tal-Unjoni Ewropea.

4.2 Atturi ta’ protezzjoni. Il-Kumitat iqis li mhuwiex adatt li d-definizzjoni tal-atturi ta’ protezzjoni tiġi estiża u jiddispaċih li entitajiet mhux statali, bħall-NGOs u l-organizzazzjonijiet internazzjonali, ġew inklużi inizjalment fil-lista ta’ atturi ta’ protezzjoni. Għad li dawn l-atturi (organizzazzjonijiet internazzjonali, NGOs) jista’ jkollhom ir-rieda, u saħansitra l-ħila, li jipproteġu ċ-ċittadini ta’ pajjiż, dan ma jaqax taħt ir-responsabbiltà finali tagħhom. L-organizzazzjonijiet internazzjonali jagħtu rendikont ta’ għemilhom lill-Istati Membri u l-NGOs lill-membri tagħhom u lill-finanzjaturi tagħhom. L-unika protezzjoni valida u funzjonali fuq perijodu medju u fit-tul hija dik tal-Istat, li jagħti rendikont liċ-ċittadini tiegħu stess, li min-naħa tagħhom huma l-partijiet ikkonċernati li għandhom l-akbar interess fil-vijabbiltà u l-istabbiltà tiegħu. Anke jekk l-atturi ta’ protezzjoni jistgħu, fuq perijodu qasir, jagħtu servizzi utli, jekk mhux indispensabbli f’ċerti każijiet, l-aktar fil-kuntest tas-soluzzjoni ta’ problemi umanitarji, ir-responsabbiltà li tiġi żgurata l-protezzjoni tal-persuni f’territorju partikolari ma tistax tingħata lilhom, imqar parzjalment. Il-preżenza ta’ dawn l-atturi ma tistax tintuża biex tiġġustifika ċaħda ta’ protezzjoni internazzjonali.

4.3 Protezzjoni interna. L-eżistenza ta’ protezzjoni interna mhijiex biżżejjed biex tiggarantixxi s-sigurtà ta’ dawk li jistgħu jitolbu protezzjoni internazzjonali. F’ċerti każijiet, parti żgħira biss mit-territorju tal-Istat ikkonċernat tkun sikura u l-probabbiltà hija żgħira li dawk kollha li jinsabu f’sitwazzjoni riskjuża jkunu jistgħu jmorru fiha. Jeżistu wkoll sitwazzjonijiet fejn diversi atturi jikkompetu għall-kontroll ta’ żona partikolari u b’hekk ma jkunx jista’ jiġi stabbilit b’mod ċar min għandu r-responsabbilità li jiżgura l-ordni u s-sigurtà. Għaldaqstant, jeħtieġ kjarifika importanti tad-definizzjoni. Il-protezzjoni interna hija valida biss meta l-biċċa l-kbira tat-territorju ta’ pajjiż jinsab taħt il-kontroll ta’ poter ċentrali li jkollu r-rieda u l-mezzi meħtieġa biex jiggarantixxi l-ordni intern, livell minimu ta’ servizzi pubbliċi u protezzjoni adegwata tad-drittijiet u tas-sigurtà tal-individwi.

4.4 Konnessjoni kawżali. L-aktar li huwa utli li tiġi prevista “konnessjoni kawżali” huwa fis-sitwazzjonijiet fejn il-persekuzzjonijiet ikunu ġejjin minn atturi mhux statali. Meta jkun hemm persekuzzjoni u nuqqas ta’ protezzjoni mill-gvern, it-talbiet għal protezzjoni internazzjonali jkunu ġġustifikati. Huwa importanti li l-interpretazzjoni ta’ din il-konnessjoni tkun wiesgħa u ssorveljata bir-reqqa fis-sitwazzjonijiet kollha fejn il-gvern, b’mod impliċitu jew espliċitu, jiċħad il-protezzjoni liċ-ċittadini tiegħu.

4.5 Sħubija fi grupp soċjali partikolari. Il-Kumitat jilqa’ b’sodisfazzjon iż-żieda tal-kriterju tas-sess fid-definizzjoni tal-gruppi soċjali li jistgħu jinsabu f’sitwazzjoni riskjuża, għax iqis li din il-miżura hija waħda pożittiva. Barra minn hekk, sabiex jiġu kkunsidrati aħjar il-każijiet fejn in-nisa jinsabu partikolarment f’sitwazzjoni riskjuża, jeħtieġ li jiġi adottat approċċ trasversali fl-interpretazzjoni tal-Konvenzjoni ta’ Ġinevra. Il-Kumitat jiġbed ukoll l-attenzjoni lejn l-orjentazzjoni sesswali bħala sors ta’ persekuzzjoni. F’ċerti soċjetajiet, is-sigurtà u l-benesseri tal-individwi jiddependu mis-sess tagħhom. Il-KESE huwa favur li l-organizzazzjonijiet u l-istituzzjonijiet li għandhom għarfien espert f’dan il-qasam jiġu involuti fil-konsultazzjonijiet relatati mal-politika tal-asil, sabiex ikun hemm stampa aktar kompluta tar-riskji marbutin mas-sess ta’ persuna. Il-Kumitat jirrakkomanda wkoll li l-kwistjoni tal-ugwaljanza bejn is-sessi tiġi rikonoxxuta fil-qafas tal-attivitajiet tal-Uffiċċju Ewropew ta’ Appoġġ fil-Qasam tal-Asil permezz tal-ħolqien ta’ strutturi speċjalizzati.

4.6 L-irtirar tal-istatus ta’ rifuġjat. Il-Kumitat jaqbel mat-tibdil propost, peress li jikkunsidrah konformi mal-pedament tal-valuri u l-prinċipji li fuqhom tibbaża l-politika fil-qasam tal-asil. L-istatus ta’ persuna taħt protezzjoni internazzjonali jista’ biss jintemm meta r-ritorn lejn il-pajjiż ta’ oriġini ma jkun jinkludi l-ebda riskju aktar għall-persuni li jkunu bbenefikaw minn dan id-dritt.

4.7 Differenzjar rigward il-kontenut taż-żewġ statuses ta’ protezzjoni. Il-Kumitat jinsab kuntent li l-affarijiet qed jiżviluppaw b’mod li ż-żewġ statuses ta’ protezzjoni jingħaqdu flimkien. Huwa ta bosta drabi l-appoġġ tiegħu għal dan l-iżvilupp, li fil-ġejjieni għandu jiggarantixxi protezzjoni aktar sħiħa tal-persuni li jinsabu f’sitwazzjoni riskjuża u jiżgura li dawn il-persuni jkunu integrati aħjar fl-Istati Membri tal-UE. Fl-istess ħin, il-fatt li dawn iż-żewġ statuses ta’ protezzjoni jingħaqdu flimkien m’għandux ikollu l-effett, dirett jew indirett, li jonqsu l-livell ta’ protezzjoni u l-kwalità tal-kontenut tagħhom.

4.8 Kontenut tal-protezzjoni. Il-kontenut tal-protezzjoni jifforma parti sensittiva tal-politika tal-asil. Id-differenzi bejn l-Istati Membri huma wkoll akbar milli fil-każ tal-proċeduri għall-għoti ta’ protezzjoni internazzjonali per se. Huwa assolutament indispensabbli li, fil-kuntest tal-iżvilupp tal-politika fil-qasam tal-asil, il-Kummissjoni timmobilizza r-riżorsi meħtieġa sabiex il-politiki u l-programmi nazzjonali f’dan il-qasam jiġu eżaminati bir-reqqa u b’mod aktar speċifiku. Fin-nuqqas ta’ miżuri antiċipattivi, l-għoti ta’ protezzjoni internazzjonali jitlef kull sinifikat u konsegwentement iwassal għal diskriminazzjoni impliċita tal-persuni li jibbenefikaw minn dan l-istatut. Il-KESE jirrakkomanda li t-trejdjunjins u l-korpi ta’ min iħaddem jiġu involuti fit-tfassil u l-implimentazzjoni tal-politiki tal-asil fil-livell nazzjonali.

4.9 Il-Kumitat jilqa’ b’mod pożittiv l-inklużjoni tad-dispożizzjonijiet dwar ir-rikonoxximent u l-ekwivalenza tad-diplomi u l-kwalifiki, kif ukoll dwar il-miżuri maħsuba biex jiffaċilitaw l-aċċess tal-benefiċjarji ta’ protezzjoni internazzjonali għall-programmi ta’ taħriġ professjonali. Dawn huma passi importanti lejn l-integrazzjoni ta’ dawn il-persuni fl-ekonomija u s-soċjetà u lejn it-titjib tal-kwalità tal-ħajja tagħhom. Fir-rigward tal-aċċess għas-suq tax-xogħol, huwa importanti li dan jissaħħaħ permezz ta’ miżuri attivi ta’ ġlieda kontra d-diskrimnazzjoni u ta’ tħeġġiġ tal-atturi ekonomiċi.

4.10 Membri tal-familja. Il-Kumitat jilqa’ b’mod pożittiv il-kjarifika tad-definizzjoni tal-membri tal-familja u jqis li permezz ta’ din il-kjarifika t-talbiet għal protezzjoni internazzjonali jkunu jistgħu jiġu eżaminati b’mod aktar preċiż u aktar uniformi fl-Istati Membri kollha tal-UE.

4.11 Il-Kumitat jilqa’ b’sodisfazzjon l-użu tal-kriterju tal-aħjar interess tal-minorenni fil-valutazzjoni ta’ talba għal protezzjoni internazzjonali.

Brussell, 28 ta’ April 2010. Il-President tal-Kumitat Ekonomiku u Soċjali Ewropew Mario SEPI

(1) ĠU C 221, 17.9.2002, p. 43 (mhux disponibbli bil-Malti).

(2) ĠU C 204, 9.8.2008, p. 77.

(3) ĠU C 218, 11.9.2009, p. 78.

(4) COM(2008) 360 finali.

(5) COM(2008) 815 finali, COM(2008) 820 finali, COM(2008) 825 finali.

(6) COM(2009) 66 finali.

(7) COM(2007) 301 finali.

(8) GHK, Studji tal-Valutazzjoni tal-Impatt dwar L-Iżvilupp futur tal-miżuri dwar il-kwalifiki u status ta’ ċittadini minn pajjiż terz jew persuni mingħajr stat bħala persuni fil-bżonn ta’ protezzjoni internazzjonali u dwar il-kontenut tal-protezzjoni mogħtija, ibbażati fuq id-Direttiva tal-Kunsill 2004/83/KE u L-Iżvilupp futur ta’ miżuri dwar proċeduri fl-Istati Membri għall-għoti u irtirar tal-istatus ta’ rifuġjat, ibbażati fuq id-Direttiva tal-Kunsill 2005/85/KE, Kuntratt ta’ servizz ta’ qafas multiplu JLS/2006/A1/004.

(9) Ara r-rapport tal-Human Rights Watch (HRW) intitolat: “Pushed Back, Pushed Around, Italy's Forced Return of Boat Migrants and Asylum Seekers, Libya's Mistreatment of Migrants and Asylum Seekers”, Human Rights Watch 2009.

(10) Il-Kumitat jilqa’ b’sodisfazzjon ir-rieda tal-Kummissjoni Ewropea li l-andament tal-proċeduri f’dan il-qasam isir trasparenti.

(11) COM(2009) 551 finali — SEC(2009) 1374, p. 14-16.

(12) ĠU C 193, 10.7.2001, p. 77-83 (mhux disponibbli bil-Malti).

(13) ĠU C 204, 9.8.2008, p. 77-84.

(14) Jistgħu jiġu elenkati numru kbir ta’ sistemi ta’ valutazzjoni ta’ dan it-tip, fosthom il-Fund for Peace: http://www.fundforpeace.org/web/index.php?option=com_content&task=view&id=229&Itemid=366; il-Minorities at Risk: http://www.cidcm.umd.edu/mar/about.asp; il-Conflict and Peace: http://www.cidcm.umd.edu/pc/; il-Global Report of The Center for Systemic Peace (CSP): http://www.systemicpeace.org/; u l-Human Security Report: http://www.humansecurityreport.info/index.php?option=content&task=view&id=28&Itemid=63.